«Էլեգիան» և «Կախարդված ծաղիկները»՝ քանոնի մենանվագով, երկանյանական մեկնության շնորհիվ, քնարական առավել ընդգծված երանգավորմամբ հնչեցին: Իսկ ահա «Մշո աղջիկ» հանրահայտ ստեղծագործության մեջ ավանդական-ժողովրդական երգի ողջ հմայնքն էր, ինչը վերարտադրել է կոմպոզիտորը, և ինչը, ամենայն նրբությամբ մշակելով, նոր թարմությամբ ներկայացնում է Մաեստրո Ս. Երկանյանը: «Հուշերը» թախծության երանգ ուներ, «Հին Թիֆլիս» պարեղանակը՝ ուրախ, աշխույժ հնչողություն: «Իլիկներով պարը» ևս հայ հանդիսականին հայտնի պարեղանակ է՝ իրոք որ սիրված ու վաղուց գնահատված՝ կնոջ նրբագեղ շարժման մանրամասները հաղորդող, չափազանց հայեցի: